Nú liggur fyrir svart á hvítu frá breska Evrópumálaráðherranum , að Bretar munu óska eftir fiskveiðiréttindum á Íslandsmiðum , ef Íslendingar ganga í Evrópusambandið . Bretar telja sig hafa sterka samningsstöðu í krafti Icesave-reikninga . ESB-blöðin vilja að sjálfsögðu sem minnst úr þessu gera og ríkisfjölmiðlarnir eru með hugann við styrkveitingar til stjórnmálamanna vegna prófkjara fyrir þremur árum . Það er glimt í fréttum Stöðvar 2 eins og sýndi sig í kvöld , þegar Steingrímur J. var þráspurður um afstöðu vinstri-grænna til olíuvinnslu á Drekasvæðinu , sem Kolbrún Halldórsdóttir , umhverfisráðherra , vill ekki . Vorið 2007 gerði fréttastofa sjónvarps ríkisins mikið veður út af því , að staða , sem ég veitti , hefði aðeins verið auglýst í Lögbirtingablaðinu . Eltist fréttastofan við mig út af þessu og var látið sem um eitthvert hneyksli hefði verið að ræða . Sé ætlunin að setja stjórnmálamenn út af laginu , gildir hið sama um þá og annað fólk , að þeir verða stundum orðlausir af undrun vegna þess , sem um er spurt . Gagnvart hlustendum eða áhorfendum kann þetta að taka á sig þá mynd , að stjórnmálamaðurinn geti ekki eða þori jafnvel ekki að svara . Fréttamaðurinn lítur á það sem afrek út af fyrir sig !